Proteas nou onder topvier toetsspanne | Maroela Media
AB de Villiers het in 'n onlangse onderhoud gesê dat toetskrieket sy gunstelingformaat van die spel is.
"Ek dink die meeste spelers sal daarmee saamstem. Daar is niks meer lonend as om vir vyf dae jou beste saam met jou spanmaats te gee nie; dit is die grootste en lekkerste uitdaging," het De Villiers gesê.
En onder Dean Elgar se leierskap is die Proteas op koers om weer 'n gedugte toetsspan te word.
Volgens die Internasionale Krieketraad is Suid-Afrika tans vierde op die wêreldtoetsranglys en binne trefafstand van Nieu-Seeland in die derde plek.
Onder die hardebaard-openingskolwer se leiding het die Proteas al met die Wes-Indiese Eilande, Indië en Bangladesj afgereken, terwyl hulle gelykop teen Nieu-Seeland (weg van die huis) gespeel het.
"Ek is baie trots op die toetsspan se vertoning die afgelope somer. Daar was lekker diepte en die groeplede het hulself goed van hul taak gekwyt," het Elgar ná die suksesvolle reeks teen Bangladesj gesê.
Met spelers soos Anrich Nortjé (wanneer hy fiks is), Kagiso Rabada, Lungi Ngidi, Simon Harmer en Keshav Maharaj beskik die Proteas oor 'n gedugte boulaanval wat sekerlik paaltjies op enige kolfblad kan neem.
Hoewel die kolwers heel skaflik teen die Indiese snelaanval gevaar het, sal hulle egter hul sokkies moet optrek.
Honderdtalle plaas teenstanders onder druk, nie tellings van 30 of 40 nie.
Maar, om vir Nieu-Seeland se Brendon McCullum aan te haal: Die Proteas is 'n perd van 'n ander kleur onder Elgar – rateltaai en gereed vir enige tweestryd.
Mark Boucher tydens een van die Proteas se oefensessies. Foto: Phill Magakoe/AFP.
Tog hang Mark Boucher se komende tugverhoor soos 'n swaard bo die span se kop.
Dinge wat in Krieket Suid-Afrika se raadsale afspeel, het beslis 'n invloed op die span se vertoning. Selfs al sou die Protea-hoofafrigter onskuldig bevind word, sal die dissiplinêre aksie ongetwyfeld 'n paar letsels laat – vra net vir Graeme Smith.
Twee onafhanklike arbiters het verlede maand bevind dat die bewerings van rassisme teen die oudkaptein geen gewig dra nie.
"Om hierdie ongegronde bewerings van rassisme te hoor was uiters moeilik; nie net vir myself nie, maar ook vir my gesin," het Smith in 'n verklaring gesê.
En Boucher is ongetwyfeld in dieselfde bootjie.
Australië: 128 punte
Indië: 119 punte
Nieu-Seeland: 111 punte
Suid-Afrika: 110 punte
Pakistan: 93 punte
Engeland: 88 punte
Sri Lanka: 81 punte
Wes-Indiese Eilande: 77 punte
Bangladesj: 51 punte
Zimbabwe: 25 punte
Australia hold onto a solid lead as annual update to @MRFWorldwide ICC Men's Test Team Rankings is announced ????